《满庭芳 斋居有感敬继遁庵兄韵》
金朝·段成己

鏖战文场，横挥笔阵，万言一策平边。青云稳步，逸气盖贤关。

致主尧虞堂上，真儒事、直欲追前。回头错，閒中风味，一笑觉都还。

百年都几日，何须抵死，著意其閒。寻一邱一壑，此固无难。

遁迹月萝深处，风吹梦、不到长安。浑无事，床头睡起，檐日已三竿。

作者简介：段成己，字诚之，号菊轩。段克己弟。稷山人（今属山西）。与兄克己以文章擅名，赵秉文成为“二妙”。金正大年间中进士。金亡后与兄避地龙门山中。元世祖召其为平阳府儒学提举，坚不赴任，闭门读书。与兄段克己所作诗合刊为《二妙集》，词有《菊轩乐府》一卷。